Ferenc Münnich

Ferenc Münnich (Seregélyes, 1886ko azaroaren 18a – Budapest, 1967ko azaroaren 29a) hungariar politikari komunista izan zen. Hungariako lehen ministroa izan zen 1958tik 1961era.

Jatorri alemaniarreko familia bateko kidea, Lehen Mundu Gerrako armada austro-hungariarreko kidea izan zen. Ekialdeko frontean borrokatu zen eta bere ausardiagatik kondekoratua eta komandante mailara igoa izan zen. Errusiarrek harrapatu zuten 1915ean eta Tomskeko preso-esparru batera bidali zuten. Han Sobietar Batasuneko Alderdi Komunistarekin bat egin zuen eta boltxebikeen alde borrokatu zen.

1918an Hungariara itzuli zen Hungariako Alderdi Komunista sortzen laguntzeko. Hungariako Sobietar Errepublikako Gerra Komisariotza zuzendu zuen eta Eslovakiar Errepublika Sobietikoako gerra komisarioa ere izan zen. 1921ean Weimarko Errepublikako Martxoko Ekintzan parte hartu zuen eta atxilotu eta Hungariara deportatu zuten. 1922tik 1936ra Sobietar Batasunean bizi izan zen eta Mailua eta igitaia egunkariaren editorea izan zen.

Münichek Espainiako Gerra Zibilean parte hartu zuen eta XIII. Nazioarteko Brigadako Rakosi Batailoiko komisarioa izan zen. Bigarren Mundu Gerran partisanoak entrenatu zituen eta Stalingradeko guduan borrokatu zuen. Mosku Irratiko hungariera departamendua zuzendu zuen 1945ean Hungariara itzuli eta Budapesteko poliziaburu izendatu aurretik. 1949tik 1953ra diputatu izan zen, eta 1949tik 1956ra Helsinkin, Sofian, Moskun eta Belgraden diplomazia-postuetan egon zen.

1956an, János Kádárrekin batera, Moskun Sobietar Batasuneko Alderdi Komunistaren bileretan parte hartu zuen. 1956ko Hungariako Iraultzaren ondoren, Armadako eta Segurtasun Publikoko ministro eta lehen ministro izan zen (1958-1961). Estatu ministro ere izan zen (1961-1965), eta alderdiko batzorde zentraleko kide ere bai (1956-1967).

Kategoria:Lehen Mundu Gerrako militarrak
Kategoria:Hungariako komunistak
Kategoria:Espainiako Gerra Zibileko militarrak
Kategoria:Nazioarteko Brigaden boluntarioak
Kategoria:Hungariako lehen ministroak
Kategoria:Leninen Ordenarekin sarituak
Kategoria:Hungariako Herri Errepublika
Kategoria:Budapesten hildakoak